
Bekreftelse av Fiskum IL´s betjeningsevne av rentefritt lån til finansiering flerbruksanlegg 

Kjære kommunestyre,

Som forespurt av rådmann den 5. februar, bekreftes det herved at Fiskum IL har evne til å betjene det rentefrie lånet som er blitt anbefalt tildelt Fiskum IL i siste kommunestyremøte.

Som beskrevet i vår innsendte fellessøknad om både stedsutviklingsmidler, forskudd på spillemidler samt 10-årig rentefritt lån så var det på søknadstidspunktet (oktober 2014) en udekket finansiering på 2.4 MNOK for å komme i mål med våre felles planer. Denne udekkede mellom-finansieringen ble søkt dekket via en 10-årig rentefri låneramme fra ØEK på inntil 2.4 MNOK.

Etter innsendelsen av søknaden har vi gått nærmere gjennom våre dugnadsmuligheter og har nå funnet ut at vi kan arbeide for 1-1.4 MNOK på dugnad samlet for flerbruksanleggene.

Den udekkete mellomfinansieringa er dermed nå kun på 1-1.4 MNOK, slik at maksimalt 1.4 MNOK av omsøkt låneramme vil bli benyttet.

Vi har videre sendt inn 8 søknader om gaver og sponsorater for å få dekket opp dette resterende beløpet, og sender inn enda en søknad til sommeren. Vi har fått sterke signaler fra to av disse mulige giverne / sponsoratene om at det er stor sannsynlighet for at de vil komme med vesentlige bidrag til prosjektet slik at vi forventer at våre søknader vil gi en uttelling på minst 1 million NOK.

Etter at alle gaver og sponsorater er blitt innbetalt er derfor vår forventning at Fiskum IL bør kunne betale tilbake hele det rentefrie lånet i løpet av høsten 2015 etter at alle pengene fra sponsorater og givere er kommet inn. Som bevis på Fiskum IL´s evne til å hente inn penger vises det også til den fullfinansierte Fiskumhytta som har et budsjett på ca. 1.5 MNOK. 

Hvis vi i verste fall likevel ikke skulle få tilsagn om støtte fra noen av våre 9 søknader om gaver og sponsorater, så vil Fiskum IL fortsatt være i stand til å betjene dette rentefrie lånet gjennom å betale årlige avdrag på 100 – 140 000 kr. Disse pengene vil skaffes til veie gjennom overskudd på arrangementer så som Vårspretten og fotball cuper. Videre så forventes det i 2016 at Fiskum IL vil motta momsrefusjon på ca. 1.3 MNOK fra byggingen av Fiskum Flerbruksanlegg pluss 0.3 MNOK i momsrefusjon fra Fiskumhytta med tilhørende gapahuk og skileik. Dette vil da kunne gjøre det mulig for Fiskum IL å betale tilbake hele det gjenværende lånet i 2016, hvis klubben så skulle velge.  

Mvh


Dan Ove Gundersen					Kim Johannessen Lande

Leder Fiskum IL  					Anleggsleder Fiskum Flerbruksanlegg

